Author: administrator
Last saved by: viktoria.radvanska
Company: Abyss

Predkladacia správa

Návrh na zrušenie úlohy B.9 z uznesenia vlády SR č. 266/2008 uloženej ministrovi školstva, vedy, výskumu a športu SR predkladá Ministerstvo školstva, vedy, výskumu a športu Slovenskej republiky na rokovanie vlády SR ako iniciatívny materiál.
 
Komplexná a systémová úloha na budovanie Regionálnych inovačných centier (ďalej len „RIC“) už bola zrušená uznesením vlády SR č. 256/2011 v bode D.1 k materiálu Národný program reforiem Slovenskej republiky 2011 – 2014. Predmetná úloha B.9 z uznesenia 266/2008 na budovanie RIC v Trenčíne sa tým pádom stáva bezpredmetnou a nesplniteľnou, pretože už jej chýba väzba na zrušený systémový projekt budovania RIC. Úlohy sa nepodarilo splniť v pôvodne stanovených termínoch z dôvodu identifikovaných závažných legislatívnych, vecných a procesných prekážok, ktoré sa nepodarilo v prípravnej fáze odstrániť.  
 
Úloha bola nesplnená z dôvodu opakovaného a neúspešného upravovania a prepracovávania projektu budovania RIC vrátane RIC v Trenčíne, ktorý je spoločným dokumentom MŠVVaŠ SR a MHSR a zároveň bol tento projekt podmienkou spustenia budovania RIC. Otvorené a nedoriešené zostali niektoré kľúčové otázky ako napr. problematika uplatňovania, resp. neuplatňovania štátnej pomoci alebo správne zadefinovanie inovačných nástrojov.
 
Napriek snahe MŠVVaŠ SR aj MHSR sa nepodarilo nájsť také riešenie, ktoré by zohľadňovalo všetky pravidlá čerpania štrukturálnych fondov, pravidlá poskytovania štátnej pomoci a na druhej strane priamo reagovalo na potreby regiónov v oblasti inovačnej politiky. Na základe uvedeného  teda nie je možné realizovať projekt RIC z prostriedkov operačného programu Výskum a vývoj. MŠVVaŠ SR pripravilo a pripravuje iné výzvy operačného programu Výskum a vývoj, ktoré by na regionálnom princípe zabezpečili prepojenie výskumu s praxou (aj vo forme inovácií). 
 
Návrh na zrušenie úlohy obsahuje informáciu o čísle, názve uznesenia  a predkladateľovi na rokovanie vlády SR, ako aj  čísle a znení úlohy navrhovanej na zrušenie, termíne plnenia úlohy  a odôvodnení návrhu na jej zrušenie.
 
Materiál bol predmetom predbežného pripomienkového konania od 7. 6. 2011 - 10. 6. 2011 a nemá žiadne vplyvy na rozpočet verejnej správy, podnikateľské prostredie, životné prostredie, informatizáciu spoločnosti a ani žiadne sociálne vplyvy.
 
Materiál bol predmetom medzirezortného pripomienkového konania v termíne od 30. 6. 2011 - 15. 7. 2011 a na rokovanie vlády SR sa predkladá bez rozporov.